Mogens Jensen (S), 2014-06-04:
Alle mennesker har samme rettigheder: ret til arbejde, ret til mad, ret til uddannelse, ret til vand, ret til sundhed og til energi – jeg kunne blive ved.
Pointen er, at hvis det skal ske, hvis alle skal have de her basale rettigheder, skal vi markant øge indsatsen for at klimasikre udviklingen og holde opvarmningen af kloden inden for 2 grader.
Det er det, FN-klimapanelets rapport bekræfter, og lad mig bare give et eksempel.
Omkring 90 pct. – og jeg sagde: 90 pct. – af den stigende efterspørgsel på energi frem mod 2035 ventes at komme fra udviklingslande.
Hvis hele den stigning skulle basere sig på fossile brændstoffer og gamle afprøvede teknologier, kunne vi ikke holde temperaturstigningen på de 2 grader, og det skal vi sigte mod at gøre.
Vi skal massivt forbedre vores energieffektivitet og øge brugen af vedvarende energi, ikke mindst i vækstøkonomierne.
Vi har et ansvar for at hjælpe de fattigste og de mest sårbare udviklingslande med at tilpasse sig ændringer, der allerede i dag er en del af hverdagen.
Derfor kan det næppe undre, at regeringen bringer hele sin værktøjskasse i spil i forsøget på at skabe udvikling i netop de lande i den rigtige retning.
Det skylder vi jo dem, men det skylder vi også os selv.
Der er EU-topmøderne i juni og oktober, hvor udenrigsministeren allerede har redegjort for regeringens indsats og ambitiøse linje.
Der er FN's generalsekretærs topmøde i september i New York, hvor verdens stats- og regeringsledere er inviteret sammen med toplederne fra den private sektor – også her er Danmark aktivt involveret i forberedelserne – og der er klimaforhandlingstopmødet COP 20 i Lima.
Klima og bæredygtig energi er også på dagsordenen i forbindelse med FN-drøftelserne om den såkaldte Post 2015-dagsorden.
I september 2015 skal vi jo i FN vedtage et nyt sæt af globale mål for fattigdomsbekæmpelse og bæredygtig udvikling.
Danmark er aktivt involveret i arbejdet med at levere forslag til bæredygtighedsmål, og vi arbejder hårdt for ambitiøse mål på klimarelaterede områder som f.eks. bæredygtig energi og vand.
Ud over indsatsen i de multilaterale forhandlingspor arbejder vi også bilateralt for, at udviklingslandene engagerer sig i grøn vækst.
Det er faktisk en af prioriteterne i den udviklingspolitiske strategi, som blev vedtaget af et enigt Folketing i 2012.
Vi støtter landenes håndtering af de negative konsekvenser af klimaforandringerne, som allerede i dag er et grundvilkår for rigtig mange fattige mennesker.
Danmark går forrest, når det gælder støtte til klimatiltag i ulandene.
Den danske regering har således via klimapuljen afsat 500 mio. kr. i 2014 målrettet støtte til reduktions- og tilpasningsindsatsen i udviklingslande.
Og det var Danmark, der pressede på for at nå et kompromis om klimafinansieringen på COP 19 i Warszawa sidste år.
Den seneste gode nyhed er, at den grønne klimafond nu efter flere års forhandlinger er klar.
Regeringen vil støtte den med 100 mio. kr. allerede i år som det første bidrag.
Endelig har vi Danidas erhvervsinstrumenter, hvor vi støtter projekter, der bidrager til grøn omstilling i udviklingslande og forbedrer levevilkårene for befolkningerne.
Der er særlig fokus på områder som rent drikkevand, grøn energiforsyning og bæredygtig fødevaresikkerhed.
Alle er klimarelevante.
I byen Dhaka i Bangladesh er der store problemer med at levere rent drikkevand til den voksende befolkning netop på grund af klimaforandringer.
Det betyder, at man er nødt til at bruge forurenet vand fra floder som drikkevand.
Vi har ved finansiering af et vandrensningsanlæg til over 500 mio. kr. forsynet en million mennesker med rent drikkevand ved brug af god dansk teknologi.
Det synes jeg er god synergi mellem handel og udvikling.
Og vi er klar til at gøre mere i Bangladesh.
Sammen med danske virksomheder hjælper vi med til at løse nogle af de mange udfordringer, som klimaforandringerne har skabt, for danske virksomheder har førende kompetencer og mulighed for at bidrage med overførsel af bæredygtig teknologi og knowhow.
Klimainvesteringsfonden, som vi har oprettet, er et andet godt initiativ.
Vi har i det hele taget i regeringen sat politisk fokus på den rolle, som også private investeringer og aktører kan spille i forhold til klimaindsatsen.
I handelspolitikken arbejder vi i krydsfeltet mellem handel og udvikling.
Regeringen skubber på for at fremme den såkaldte grønne handelsliberalisering.
Vi arbejder simpelt hen på at sænke toldsatser og reducere handelshindringer for klimavenlige produkter som f.eks. vindmøller.
Det vil øge deres udbredelse globalt.
Og der er på det seneste sket en række fremskridt hos en række WTO-medlemmer.
Bl.a. har store spillere som EU og USA og Kina aftalt at starte forhandlingerne om en aftale om grøn handelsliberalisering inden efteråret.
Og vi arbejder fra regeringens side på, at der opnås en ambitiøs aftale.
De rigtig gode erfaringer fra dansk eksport på klima- og energiområdet er også en af årsagerne til, at regeringen nu søsætter det nye initiativ om strategisk sektorsamarbejde som en del af vores nye vækstpakke.
Her fra årsskiftet ønsker vi at sende vækstrådgivere ud til vækst- og udviklingslande.
De skal være med til at udvikle rammebetingelserne i landene, så de kan fremme en grøn, social og bæredygtig økonomisk udvikling.
Vi har en forventning om, at der vil være særlig stor efterspørgsel på netop områder som energi, klima og vand.
Det vil bringe danske spidskompetencer i spil til at nedbringe udledningen af drivhusgasser på en omkostningseffektiv måde.
Regeringen gør meget for at støtte udviklingslandenes omstilling, også med finansielle midler.
Vi er en af de allerstørste bidragydere til initiativet om bæredygtig energi for alle.
Vi arbejder i EU og FN for løsninger, der sikrer de fattige landes bestræbelser på at tilpasse sig klimaændringerne, og vi arbejder målrettet på at øge klimafinansieringen, også fra den private sektor, til gavn for bæredygtig udvikling i udviklingslandene.
Vi finder løsninger i krydsfeltet mellem handel og udvikling, så dansk erhvervsliv kan levere løsninger til udviklingslandene til gavn for jordens klimavenlige udvikling.
Jeg ser frem til en rigtig god debat.